Dag 2 - Spotstemme wat jou geloof uitdaag | AWSUM School News }
Home›Jou dagstukkie›Dag 2 – Spotstemme wat jou geloof uitdaag
Dag 2 – Spotstemme wat jou geloof uitdaag
In die Bybel is daar wonderlike beloftes waarin God sy teenwoordigheid en nabyheid aan sy kinders belowe. Beloftes soos: Ek is met jou; Ek is rondom jou; Ek is in jou; Ek is voor jou; Ek is die skaduwee aan jou regterhand; Ek is die troue Verbondsgod wat jou nooit langs die pad sal wegstoot nie. Vir die digter van Psalm 42 was die nabyheid van God baie belangrik. Sy eerste woorde spel dit uit: "Soos 'n wildsbok smag na waterstrome, so smag ek na U, o God". Vir hierdie digter was die opgaan na die tempel om God te aanbid die hoogtepunt om God se nabyheid te ervaar.
Vandag is die tweede dag van ons grendeltyd. Jy besef dat dit nog 'n lang pad vorentoe is en dat jy sal moet sterk staan teen 'n gevoel van twyfel en moedeloosheid. Die digter van Psalm 42 het dit ook ervaar. Vroeër was hy so gereeld by die tempel waar hy God se nabyheid kon beleef het. Maar iets het gebeur. Ons weet nie presies wat nie. Hy beskryf hoe hy nou swaarkry ervaar. Hy beskrywe die swaarkry as golwe wat oor hom spoel, net soos die klein watervalle van die Jordaanrivier in die bergdele. Dit was vir hom baie erg. Hy vertel in vers 4 dat hy dag en nag in trane is. Sy lewende verhouding met God het gaandeweg begin verdof. God het vir hom al verder en verder begin voel.
Die ergste was egter die spotters. Die spotters het hom oor sy swaarkry begin spot en hulle spotstem het deur hom gesny: Waar is jou God nou? Hoekom help Hy jou nie? Vandag is die spotstemme steeds daar om jou te laat twyfel, dalk erger as in die tyd van hierdie psalm. Jy is siek of iemand na aan jou is siek. Julle bid vir beterskap, maar alles bly so. En dan is dit net asof die spotstem vir jou vra: En waar is jou God dan nou? Ook nou in hierdie tyd van inperking. 'n Spotstem wat jou geloof uitdaag. Waar is jou God? Kan God die opmars van die virus dan nie keer nie? Kyk hoe lyk die wêreld. Kyk hoe leeg is alles.
Gelukkig leer God deur die digter van Psalm 42 ons ook hoe jy teenoor die spotstem van twyfel kan bly vasstaan. Vier opdragte:
Teenoor die pyn van die spotstem moet jy na God bly verlang (v2, 3). Laat dit steeds jou grootste begeerte wees.
Bly dink aan God (v5). Ruim tyd in om daaraan te dink hoe wonderlik dit was om God se nabyheid te ervaar en hoe jy steeds met God wil lewe.
Bly wag op God. Hy is daar. Vers 6 se "vertrou op God" beteken ten diepste "wag op God". Ek weet dus dat God daar is. Hy is nie weg nie. Hy weet wat Hy doen (v6, 12).
Bly glo in God (v9, 10). Sy liefde sal jou nooit in die steek laat nie. Die spotters kan maar spot, maar sy liefde bly jou omring. Hy is daar – ons blywende rots! Want aan die kruis het Jesus in ons plek die spotstem gedra en was Hy regtig van God verlate, sodat ons nooit deur God verlaat sal word nie.
Soveel onsekerheid heers tans by die Klas van 2020. Ons hoop hierdie dagtstukkies verryk jou in jou geloof en maak jou hart rustig.
AWSUM het die 60 dagstukkies in boekformaat laat druk vir ons skoliere, onderwysers, ma's en pa's. Bestel die boek aanlyn by www.jyismyne.com vir R150.